Lekser på Høle Barne- og Ungdomsskule – SU SAK 05/16

Rett lekse fremjar eleven si læring, gjev gode arbeidsvaner og sikrar foreldra kunnskap og deltaking i elevane si læringsutvikling.

Feil lekse skaper frustrasjon og kan utvikle direkte motstand mot læring.

Vi har difor i samarbeid med FAU (vil få innspel etter møte,,,,), elevrådet og i lærarane sine arbeidsgrupper teke utgangspunkt i funn frå forsking på lekser, erfaringar og innspel, og laga vår mal for korleis ein skal praktisere lekser på Høle skule.

* Lekser skal vere slik at elevane i høg grad kan klare dei sjølv.
* Emna som leksa er gitt frå er gjennomgått på skulen og relatert til kompetansemål.
* Leksa vil bli fulgt opp av lærar på skulen.

Lærarane vil leggje vekt på at vekeplanen er oversiktleg og klar fredag. For best mogleg læringseffekt bør eleven fordela og gjera lekse til kvar dag, men ein tidleg utdelt lekseplan gjer at eleven kan planleggje leksa i forhold til andre aktivitetar i veka.

Vanlege spørsmål om lekser:

Kor mykje lekser skal elevane få?

Læraren skal aldri gje lekse bare for å ha gitt lekse.

Ei lekse skal følgje vår praksis. Omfang av lekser skal målast i effektivt arbeid, og som 1-10-skule er det naturleg med ein utvikling i leksemengde. For første klasse blir det opp mot 30 min, der lesing og rekning vil vere hovudleksa. For 10. klasse kan det vere opp mot ein time, fordelt på lekser i alle fag. Vi ber og om at foreldre kontaktar skulen dersom leksemengda opplevast som urimeleg stor, eller leksa som urimeleg krevjande.

Når skal ein rekne seg ferdig med leksa?

Eleven er ferdig med leksa når den er fint gjort, og når han/ho har gjort sitt beste med effektivt arbeid opp mot den tida som er rimeleg.

Meir informasjon om lekser kan du finne på:

<http://tallogforskning.udir.no/innhold/riktig-bruk-av-lekser-er-viktig-for-elevenes-laering/>

Notat frå professor Thomas Nordahl: «Har lekser effekt på elevens læring?»

Har lekser effekt på elevens læring?

I Noreg er professor Thomas Nordahl mest kjent for si forsking på lekser. Han er tydeleg på at lekser har ein positiv læringseffekt så lenge leksa har kvalitet.

Oppsummert seier Nordahl:

* Det er ein viss positiv effekt av pugging, slik som gangetabell, lesing eller gloseinnlæring.
* Leksearbeid har ein positiv effekt på utvikling av gode arbeidsvaner – difor viktig at lekser blir gitt slik at elevane opplever at dei får dei til etter rimeleg arbeid.
* Lekser er nødvendige fordi øving og mengdetrening aukar læringsutbyttet. Det held ikkje med å bare kunne det ein lærer på skulen.

Korleis bør dei føresette involvere seg i leksearbeidet?

Dei føresette bør støtte opp om skulen, støtte og formidle verdien av læring og leggje til rette for leksearbeidet. Dei føresette bør formidle at utdanning er viktig, at dei er klare på at dei forventar at bornet tek utdanning, at bornet jobbar og utviklar gode arbeidsvanar.

Foreldrestøtte er den støtte som foreldra kan gje sine barn kvar dag. Dei føresette bør engasjere og interessere seg for skulearbeidet og uttrykkje positive forventningar. Kva har du lært i dag? Fortel meg om det du lærte. (Kva, kvifor, korleis, når, kvar, osv) Kva likte du best på skulen i dag?

Det er læraren som har ansvar for innlæring av nytt lærestoff. Det er ikkje venta at dei føresette skal undervise borna sine i det dei ikkje har forstått på skulen. Dersom leksa er for vanskeleg, bør eleven ta leksa med attende til skulen og be læraren om hjelp.

Funn i forskning viser at godt samarbeid mellom skule og heim har ein positiv samanheng med:

* Barna sine skulefaglege prestasjonar.
* Barna sin trivsel i skulen.
* Relasjon mellom elev og lærar.
* Relasjon mellom elevane i klassa/gruppa.

Foreldre må ***aldri*** tenke: «Mitt barn treng ikkje meg i si læring»